Na temelju članka 2., stavka 2., točke 6. i članka 57., stavka 6. Zakona o visokom obrazovanju i znanstvenoj djelatnosti (NN 119/2022), članka 15. stavka 3. Zakona o Hrvatskom kvalifikacijskom okviru (NN [22/13](https://www.zakon.hr/cms.htm?id=16656), [41/16](https://www.zakon.hr/cms.htm?id=16658), [64/18](https://www.zakon.hr/cms.htm?id=31165), [47/20](https://www.zakon.hr/cms.htm?id=44321), [20/21](https://www.zakon.hr/cms.htm?id=47440)), članka 9. st. 1. Pravilnika o priznavanju prethodnog neformalnog i informalnog učenja Sveučilišta u Zagrebu te u skladu sa Standardima i smjernicama za osiguravanje kvalitete u Europskom prostoru visokog obrazovanja (ESG, 1.4.) na temelju članka 41. Statuta Veterinarskog fakulteta Sveučilišta u Zagrebu Fakultetsko vijeće na svojoj XX redovitoj sjednici u akademskoj godini 2023./2024. održanoj XX donosi:

**PRAVILNIK**

**o priznavanju prethodnog neformalnog i informalnog učenja na**

**Veterinarskom fakultetu Sveučilišta u Zagrebu**

**I. OPĆE ODREDBE**

**Članak 1.**

1. Pravilnikom o priznavanju prethodnog neformalnog i informalnog učenja na Veterinarskom fakultetu (u daljnjem tekstu: Pravilnik) uređuje se način i postupak priznavanja prethodnog neformalnog i informalnog učenja u svrhu upisa na studij, napredovanja kroz studij ili za osobne potrebe.
2. Pravilnikom se uređuje način i postupak priznavanja prethodnog neformalnog učenja koje obuhvaća certificirano i necertificirano te informalno učenje kao i sustav osiguravanja kvalitete postupka priznavanja na Veterinarskom fakultetu (u daljnjem tekstu: Fakultet).
3. Odredbe ovog Pravilnika ne odnose se na priznavanje inozemnih obrazovnih kvalifikacija i razdoblja obrazovanja sa svrhom nastavka obrazovanja.
4. Priznavanje se odnosi na prethodno učenje na razini 6 Hrvatskog kvalifikacijskog okvira (HKO) i više.
5. Priznavanje prethodnog učenja temelji se na načelima cjeloživotnog učenja, jednake dostupnosti, pravednosti i transparentnosti, jednake vrijednosti stečenih ishoda učenja i osiguranja kvalitete.
6. Postupak priznavanja ne može rezultirati stjecanjem cjelovite kvalifikacije.
7. Priznavanje prethodnog formalnog učenja ili razdoblja studiranja na drugom akreditiranom visokom učilištu u zemlji ili inozemstvu provodi se u skladu s općim aktom Sveučilišta odnosno Fakulteta koji uređuje studiranje, odnosno općim aktom Sveučilišta koji uređuje međunarodnu mobilnost, te se na isto ne primjenjuju odredbe ovoga Pravilnika.
8. Izrazi koji se koriste u ovom Pravilniku, a imaju rodno značenje, koriste se neutralno i odnose se na sve osobe, neovisno o njihovu rodnom identitetu.

**II. OSNOVNI POJMOVI**

**Članak 2.**

Pojedini pojmovi u ovom Pravilnika imaju sljedeća značenja:

1. ***Automatsko priznavanje ishoda učenja*** jest priznavanje ishoda učenja stečenih certificiranim neformalnim učenjem bez provođenja provjere ishoda učenja.
2. ***Formalno učenje*** jest organizirana aktivnost učenja u okviru akreditiranih programa visokog učilišta, kojim se stječe kvalifikacija na razinama 6 i više HKO-a, a dokazuje se diplomom ili drugom odgovarajućom ispravom koju izdaje ovlaštena pravna osoba.
3. ***Informalno učenje*** jest neorganizirana aktivnost stjecanja kompetencija iz svakodnevnih iskustava te drugih utjecaja i izvora iz okoline za osobne, društvene i profesionalne potrebe.
4. ***Ishodi učenja*** jesu kompetencije koje je osoba stekla učenjem i dokazala nakon postupka učenja.
5. ***Neformalno učenje*** jest organizirana aktivnost učenja čija je svrha stjecanje i unapređivanje kompetencija za osobne, društvene i profesionalne potrebe. Ne dokazuje se javnom ispravom, a može biti certificirano i necertificirano pri čemu:
   1. **Certificirano** završava stjecanjem isprave koja se temelji na vrednovanju ishoda učenja, odnosno skupova ishoda učenja kao potvrda stečenih kompetencija
   2. **Necertificirano** završava bez vrednovanja ishoda učenja, a izdaje se potvrda o pohađanju ili sličan dokaz o sudjelovanju u takvoj aktivnosti.
6. ***Prethodno učenje*** jest oblik neformalnog i informalnog učenja stečenog prije podnošenja zahtjeva za priznavanjem.
7. ***Pristupnik*** je osoba koja se prijavljuje za upis na određeni studijski program, koja posjeduje prethodna znanja i vještine stečene izvan formalnog obrazovnog sustava i traži njihovo priznavanje u svrhu upisa na studij.
8. ***Priznavanje prethodnog učenja*** jest formalno potvrđivanje skupova ishoda učenja izdavanjem potvrde koju izdaje sastavnica ili Sveučilište nakon postupka priznavanja i/ili vrednovanja.
9. ***Skup ishoda učenja*** jest najmanji cjelovit skup povezanih ishoda učenja iste razine, obujma i profila.
10. ***Student*** je osoba koja je upisana na određeni studijski program i posjeduje prethodna znanja i vještine stečene izvan formalnog obrazovnog sustava te traži njihovo priznavanje u svrhu napredovanja kroz studij.
11. ***Vrednovanje skupova ishoda učenja*** jest ocjenjivanje stečenih kompetencija, uključujući izdavanje potvrde ovlaštene pravne ili fizičke osobe, u skladu s unaprijed utvrđenim i prihvaćenim kriterijima i standardima.
12. ***Zainteresirana osoba*** jest osoba koja ima interes za priznavanjem prethodnog učenja kako bi formalno potvrdila svoje postojeće znanje i vještine i osigurala da njezine kompetencije budu priznate i certificirane.

**III. POSTUPAK PRIZNAVANJA**

**Članak 3.**

1. Prethodno učenje može se priznati u svrhu:
2. upisa na studijske programe prema uvjetima programa
3. vrednovanja skupova ishoda učenja s odgovarajućim brojem ECTS bodova u okviru akreditiranih studijskih programa.
4. Postupak priznavanja prethodnog neformalnog i informalnog učenja pokreće se zahtjevom za priznavanje prethodnog certificiranog ili necertificiranog neformalnog te informalnog učenja.
5. Podnositelj zahtjeva za priznavanjem može biti pristupnik, student ili druga zainteresirana osoba (dalje: podnositelj)
6. Zahtjev se podnosi Studentskoj referadi koja zaprima dokumentaciju sukladno poslovima iz stavka 10. članka 4. ovog Pravilnika.
7. Odluku o priznavanju donosi Povjerenstvo za priznavanje prethodnog učenja (u daljnjem tekstu: Povjerenstvo).
8. Sastav, imenovanje i način rada Povjerenstva, rokovi za podnošenje zahtjeva, uvjeti za priznavanje i troškovi postupka utvrđuju se detaljnije ovim pravilnikom.
9. Postupak priznavanja uključuje:

* razmatranje zahtjeva i pripadajuće dokumentacije
* utvrđivanje načina priznavanja na temelju dostavljene dokumentacije
* provjeru ishoda učenja, ako je primjenjivo
* donošenje odluke o zahtjevu i/ili izdavanje potvrde o stečenim skupovima ishoda učenja
* mogućnost prigovora i postupanja po prigovoru.

1. U okviru postupka provodi se priznavanje prethodno stečenih ishoda učenja, pri čemu se ocjenjuje usklađenost tih ishoda učenja s ishodima učenja akreditiranog studijskog programa.
2. Podnositelj će se u postupku priznati i vrednovati prethodno učenje čiji ishodi po sadržaju, opsegu i složenosti odgovaraju skupovima ishoda učenja na studijskom programu ili dijelu programa.

**Povjerenstvo za za priznavanje prethodnog učenja**

**Članak 4.**

(1) U postupku priznavanja i vrednovanja sudjeluju:

1. Podnositelj
2. Povjerenstvo za priznavanje prethodnog učenja
3. povjerenik za ocjenu prethodnog učenja (u daljnjem tekstu: Povjerenik)
4. Studentska referada.

(2) Povjerenstvo za priznavanje prethodnog učenja (dalje: Povjerenstvo) sastoji se od najmanje tri (3) člana.

(3) Članove Povjerenstva imenuje dekan.

(4) Mandat članova Povjerenstva traje tri (3) godine i vezan je uz mandat dekana.

(5) Povjerenstvo obavlja sljedeće poslove:

1. imenuje Povjerenika za ocjenu prethodnog učenja
2. utvrđuje osnovanost pokretanja postupka priznavanja i vrednovanja prethodnog učenja
3. zaključuje postupak provođenja priznavanja prethodnog učenja na sjednicama temeljem zaključka o usvajanju ili odbijanju prijedloga rješenja Povjerenika.

(6) Povjerenik obavlja sljedeće poslove:

1. obavlja vrednovanje prethodnog učenja
2. utvrđuje sukladnost skupova ishoda učenja s akreditiranim studijskim programima
3. provodi provjeru ishoda učenja
4. zajedno s pravnom službom donosi prijedlog rješenja o priznavanju prethodnog učenja na temelju vrednovanja.

(7) Prilikom obavljanja poslova iz stavka 6. ovog članka, Povjerenik može zatražiti stručno mišljenje nastavnika pojedinih kolegija, dekana fakulteta ili pročelnika odjela.

(8) Povjerenik nakon provedenog postupka priznavanja može donijeti jedan od sljedećih prijedloga odluka o zahtjevu:

a) priznaje se u cijelosti

b) ne priznaje se.

(9) Prijedlog Odluke iz stavka 8. ovog članka mora biti obrazložen.

(10) Studentska referada obavlja sljedeće poslove:

1. zaprima zahtjev za priznavanje i vrednovanje prethodnog učenja
2. provjerava je li uz zahtjev priložena odgovarajuća dokumentacija
3. zahtjev s dokumentacijom prosljeđuje Povjerenstvu
4. rješenje Povjerenstva prosljeđuje studentu/kandidatu
5. vodi evidenciju o postupcima priznavanja i vrednovanja prethodnog učenja te obavlja i ostale administrativne poslove.

**Razmatranje zahtjeva i pripadajuće dokumentacije**

**Članak 5.**

1. Za pokretanje postupka priznavanja potrebno je priložiti:
2. zahtjev za priznavanje i vrednovanje prethodnog učenja koji podnosi podnositelj
3. preslika identifikacijskog dokumenta (osobna iskaznica)
4. životopis
5. prijepis ocjena ovjeren od institucije na kojoj je podnositelj zahtjeva prethodno studirao
6. dokaz o prethodno stečenoj cjelovitoj kvalifikaciji
7. za priznavanje **certificiranog** neformalnog učenja: izvornik ili preslika isprave (potvrda/uvjerenje/certifikat) o završenom neformalnom učenju s opisom sadržaja, popisom ishoda učenja odnosno stečenih kompetencija, brojem sati nastave, popisom literature, načinom provjere ishoda učenja i završnom ocjenom
8. za priznavanje i vrednovanje **necertificiranog** neformalnog učenja i informalnog učenja mogu se dostaviti prilozi za koje podnositelj zahtjeva smatra da dokazuju stečene ishode/skupove ishoda učenja čije priznavanje traži.
9. Povjerenstvo procjenjuje valjanost i pouzdanost dostavljene dokumentacije te može zatražiti i drugu dokumentaciju ako ocijeni da je bitna za donošenje odluke o zahtjevu.

**Donošenje odluke o zahtjevu i/ili izdavanje potvrde o stečenim skupovima ishoda učenja**

**Članak 6.**

1. Nakon provedenog postupka priznavanja Povjerenstvo donosi odluku o zahtjevu najkasnije u roku od 45 dana od uredno podnesenog zahtjeva koji sadržava sve potrebne podatke i potrebnu dokumentaciju za koji podnositelj traži priznavanje.
2. Rok za donošenje prijedloga odluke Povjerenika o vrednovanju prethodnog učenja je 15 dana od dana primitka zahtjeva u skladu sa stavkom 1. ovog članka.
3. U slučaju da je potrebno provođenje provjere ishoda učenja rokovi iz ovog članka mogu se produljiti za 15 dana.
4. Odlukom iz stavka 1. ovoga članka podnositelju se mogu priznati ili ne priznati ishodi/skupovi ishoda učenja.
5. Odluka sadržava zaglavlje, uvod, izreku (priznavanje, nepriznavanje, djelomično priznavanje), obrazloženje (detalji zahtjeva, pregled dostavljene dokumentacije, metode provjere ishoda učenja i sl.), uputu o izjavljivanju prigovora te potpis ovlaštene osobe.
6. U slučaju priznavanja ishoda/skupova ishoda učenja Povjerenstvo iz stavka 1. ovoga članka izdaje potvrdu o stečenim ishodima/skupovima ishoda učenja.
7. potvrda o stečenim ishodima/skupovima ishoda učenja sadržava:
8. podatke o podnositelju zahtjeva (ime i prezime, datum rođenja. OIB i dr.)
9. podatke o Sveučilište u Zagrebu Veterinarski fakultet (koji izdaje potvrdu)
10. detalje o potvrdi (naslov potvrde: Potvrda o stečenim ishodima/skupovima ishoda učenja, datum izdavanja potvrde, broj potvrde te dodatne komentare ili napomene relevantne za potvrdu)
11. popis stečenih ishoda/skupova ishoda učenja
12. potpis dekana

**Podnošenje prigovora**

**Članak 7.**

1. Protiv odluke iz članka 6. ovoga Pravilnika pristupnik može izjaviti pisani i urudžbirani prigovor dekanu u roku od 15 dana od dana dostave odluke.
2. Dekan o prigovoru odlučuje rješenjem u roku od osam dana od dana izjavljivanja prigovora.
3. Protiv rješenja iz stavka 2. ovoga članka žalba nije dopuštena, ali se može pokrenuti upravni spor.

**IV. OSIGURAVANJE KVALITETE**

**Članak 8.**

1. Fakultet je dužan javnost adekvatno informirati o mogućnostima priznavanja prethodnog učenja. Takve informacije trebaju biti dostupne i javno objavljene na mrežnoj stranici Fakulteta.
2. Fakultet je dužan kontinuirano pratiti i evaluirati te unapređivati kvalitetu procesa priznavanja (zadovoljstvo dostupnim informacijama i podrškom, zadovoljstvo postupkom priznavanja i provjere ishoda učenja i drugo).
3. Fakultet osigurava adekvatan i relevantan proces priznavanja i provjere ishoda/skupova ishoda prethodnog neformalnog i informalnog učenja koji treba:

* osiguravati nepristranost
* prema potrebi, biti prilagođen osobama s posebnim potrebama
* osigurati jednoznačno utvrđivanje identiteta podnositelja zahtjeva
* biti odgovarajuće evidentiran i pohranjen.

1. Fakultet provodi evidenciju zahtjeva, provjere ishoda/skupova ishoda učenja i izdanih potvrda o priznavanju te izvještava Sveučilište o broju zahtjeva i broju izdanih potvrda u akademskoj godini.
2. Fakultet je u okviru godišnjega izvješća o sustavu osiguravanja kvalitete Odboru za upravljanje kvalitetom Sveučilišta dostavlja podatke o priznavanju prethodnoga učenja. Izvješće se podnosi u elektroničkom obliku i mora sadržavati podatke iz stavka 4. ovoga članka, uključujući i poveznicu na mrežnu stranicu s informacijama iz stavka 1. ovoga članka.

**V. PRIJELAZNE I ZAVRŠNE ODREDBE**

**Članak 9.**

1. Ovaj Pravilnik stupa na snagu osmoga dana od dana objave na mrežnoj stranici Fakulteta.

Dekan

prof. dr. sc. Marko Samardžija

Klasa:

Ur.broj:

Zagreb,

Prilog 1.

|  |  |
| --- | --- |
| Zahtjev za priznavanjem prethodnog neformalnog i informalnog učenja Veterinarskog fakulteta Sveučilišta u Zagrebu |  |

Podaci o podnositelju zahtjeva

Ime i prezime:

Adresa:

Datum i mjesto rođenja:

OIB:

E-adresa:

Broj mobilnog telefona:

PRIZNAVANJE SE TRAŽI ZA:

Naziv ishoda učenja iz studijskog programa:

|  |  |  |  |
| --- | --- | --- | --- |
| Rbr | ISHOD UČENJA\* | Rezultat samoprocjene\*\* | Obrazloženje\*\*\* |
| 1. |  | Da/ne/nije sigurno |  |
| 2. |  |  |  |
| 3. |  |  |  |
| 4. |  |  |  |
| 5. |  |  |  |
| 6. |  |  |  |

\* Ishod učenja odnosi se na ishod učenja kolegija, modula, odnosno studija kako je utvrđen studijskim programom. Ako se traži priznavanje ishoda učenja koji se ostvaruju untuar jednog kolegija, potrebno je navesti sve ishode učenja tog kolegija (drugi stupac) i provesti samoprocjenu (treći stupac).

\*\* Podnositelj procjenjuje razinu ostvarenosti pojedinog ishoda učenja (da, ne, nije sigurno) \*\*\* Osvrt podnositelja na sadržaj i način ostvarivanja ishoda učenja.

Uz zahtjev podnositelj dostavlja dokumentaciju propisanu člankom 4. ovog Pravilnika

Potpis podnositelja zahtjeva:

Mjesto i datum: